
Ukrainaa koskevasta komission vuoden 2025 kertomuksesta

(2025/2259(INI))
Euroopan parlamentti, joka
–	ottaa huomioon aiemmat päätöslauselmansa Ukrainasta,
–	ottaa huomioon 4. marraskuuta 2025 annetun komission yksiköiden valmisteluasiakirjan ”Ukraine 2025 Report” (SWD(2025)0759) ja siihen liittyvän komission tiedonannon ”Vuoden 2025 tiedonanto EU:n laajentumispolitiikasta” (COM(2025)0690),
–	ottaa huomioon työjärjestyksen 55 artiklan,
–	ottaa huomioon ulkoasiainvaliokunnan mietinnön (A10-0000/2026),
A.	toteaa, että parlamentti tuomitsee mitä jyrkimmin Venäjän Ukrainaan kohdistaman hyökkäyksen ja tukee Ukrainan oikeutta suvereniteettiin, itsenäisyyteen ja alueelliseen koskemattomuuteen sen kansainvälisesti tunnustettujen rajojen sisällä;
B.	toteaa, että Ukraina on osoittanut huomattavaa sitkeyttä polullaan kohti EU-jäsenyyttä meneillään olevasta Venäjän hyökkäyssodasta huolimatta;
C.	ottaa huomioon, että Ukraina on edelleen sitoutunut mukauttamaan lainsäädäntönsä EU:n säännöstöön;
D.	katsoo, että edistystä on tapahtunut, mutta lisätoimia tarvitaan oikeusvaltion vahvistamiseksi Ukrainassa ja korruption torjumiseksi;
E.	ottaa huomioon, että Ukrainan demokraattiset instituutiot ovat osoittaneet mukautumiskykynsä sotatilalain ollessa voimassa; katsoo, että Ukrainan olisi jatkettava työtä avoimuuden ja valtatasapainon varmistamiseksi;
F.	ottaa huomioon, että kansalaisyhteiskunta on edelleen Ukrainan selviytymiskyvyn ja demokratian tukipilari, vaikka tapaukset, joissa aktivisteihin on kohdistettu painostusta, herättävätkin huolta ja edellyttävät hallituksen toimia;
G.	ottaa huomioon, että Ukrainan yhteiskunta ja instituutiot tukevat laajalti EU:hun yhdentymistä, joka vauhdittaa edelleen merkittävästi Ukrainan demokraattista kehitystä;
I. Venäjän hyökkäyssodan ja EU:n pakotteiden nykytila
1.	vahvistaa vankkumattoman solidaarisuutensa Ukrainan kansalle ja tukensa Ukrainan itsenäisyydelle, suvereniteetille ja alueelliselle koskemattomuudelle maan kansainvälisesti tunnustettujen rajojen sisällä; painottaa vahvasti Ukrainan luonnollista oikeutta puolustautumiseen YK:n peruskirjan 51 artiklan mukaisesti;
2.	kehottaa EU:ta ja sen jäsenvaltioita lisäämään apua Ukrainan puolustautumisoikeuden ylläpitämiseksi; painottaa, että EU:n ja sen jäsenvaltioiden on yhdessä kumppaneiden ja liittolaisten kanssa edistettävä vahvoja ja oikeudellisesti sitovia turvatakeita Ukrainalle Venäjän uusien vihollisuuksien estämiseksi;
3.	on tyytyväinen komission tammikuussa 2026 antamaan ilmoitukseen, jonka mukaan se antaisi 90 miljardia euroa kriittistä tukea Ukrainan talousarvio- ja sotilastarpeisiin kaksivuotiskaudella 2026–2027;
II. Sitoutuminen EU-jäsenyyteen
4.	suhtautuu erittäin myönteisesti Ukrainan jatkuvaan sitoutumiseen EU:n jäsenyysvaatimusten täyttämiseen; pitää myönteisenä, että kaikkien temaattisten kokonaisuuksien analyyttinen tarkastelu on saatettu päätökseen, ja kehottaa painokkaasti Unkaria olemaan käyttämättä veto-oikeutta neuvottelukokonaisuuksien avaamisen estämiseen; pitää myönteisenä komission ja neuvoston puheenjohtajavaltion Kyproksen päätöstä jatkaa teknisen tason neuvotteluja ennen tulevien neuvottelujen aloittamista;
III. Demokratia, oikeusvaltioperiaate ja korruption torjunta
5.	panee merkille Ukrainan poikkeukselliset ponnistelut demokraattisten instituutioiden vahvistamiseksi sodan aikana; pitää myönteisenä Ukrainan edistymistä oikeuslaitoksen uudistamisessa ja korruption torjunnassa; kehottaa ylläpitämään edistymistä näillä kriittisillä aloilla;
6.	on tyytyväinen siihen, että EU:n ja Ukrainan välillä hyväksyttiin joulukuussa 2025 ensisijaisia uudistuksia koskeva kymmenenkohtainen suunnitelma, jonka tarkoituksena on vahvistaa oikeusvaltiota ja tehostaa korruption vastaisia toimenpiteitä;
7.	panee tyytyväisenä merkille pyrkimykset valmistautua demokraattisiin vaaleihin, jotka pidetään sen jälkeen, kun sotatilalaki on kumottu; pitää myönteisenä parlamentin lähetysten aloittamista uudelleen, mikä on vahvistanut Ukrainan demokraattista legitiimiyttä;
8.	muistuttaa Ukrainan parlamentin keskeisestä roolista uudistusten nopeassa hyväksymisessä;
9.	kehottaa Ukrainaa jatkamaan oikeuslaitoksen uudistamista haittaaviin ongelmiin puuttumista ja kiinnittämään tässä yhteydessä erityistä huomiota oikeuslaitoksen riippumattomuuteen; kehottaa uudistamaan turvallisuuspalvelua ja valtion tutkintavirastoa presidentti Zelenskyin 2. tammikuuta 2026 ilmoittaman aloitteen pohjalta;
10.	kehottaa tarkistamaan sotatilalain toimenpiteitä, myös ”Lozovyin muutoksia”, ja tutkintavankeuskäytäntöjä; kannustaa lisäämään avoimuutta julkisten tietojen saatavuudessa ja huomioimaan kuitenkin samalla sodanaikaiset turvallisuusvaatimukset; pitää myönteisenä uuden lobbausta koskevan lain käyttöönottoa;
11.	pitää myönteisenä, että erikoistuneet korruptiontorjuntavirastot ovat edistyneet korkean profiilin tapausten paljastamisessa ja syytteeseenpanossa; antaa tunnustusta väärinkäytösten paljastamisjärjestelmien täytäntöönpanosta; kehottaa Ukrainaa turvaamaan korruptiontorjuntaelinten riippumattomuuden avoimilla nimitysprosesseilla ja vankoilla suojatoimilla poliittista ja oikeudellista painostusta vastaan;
12.	pitää Ukrainan jäsenyyttä Taloudellisen yhteistyön ja kehityksen järjestön (OECD) lahjontaa käsittelevässä työryhmässä myönteisenä askeleena kohti OECD:n täysjäsenyyttä; panee merkille Ukrainan edistymisen lahjonnan vastaisen lainsäädännön täytäntöönpanossa kansainvälisten liiketoimien osalta;
IV. Perusvapaudet ja ihmisoikeudet
13.	kiittää Ukrainaa siitä, että se on sitoutunut perusoikeuksien kunnioittamiseen meneillään olevasta Venäjän hyökkäyssodasta huolimatta, erityisesti panemalla täytäntöön toukokuussa 2025 hyväksytyn oikeusvaltiota koskevan etenemissuunnitelman; kehottaa Ukrainaa varmistamaan jatkuvan tuen sananvapaudelle ja tiedotusvälineiden riippumattomuudelle; kehottaa tarkastelemaan sotatilalain asettamia rajoituksia ja varmistamaan näin, että tällaiset rajoitukset ovat tarpeellisia ja oikeasuhtaisia;
14.	on tyytyväinen siihen, että Ukrainan kansalaisyhteiskunta on pysynyt aktiivisena sodanaikaisista vaikeuksista huolimatta; kehottaa Ukrainan viranomaisia tehostamaan kansalaisyhteiskunnan ja työmarkkinaosapuolten kuulemista ja varmistamaan, että niiltä saatu palaute otetaan asianmukaisesti huomioon;
V. Alueellinen yhteistyö ja hyvät naapuruussuhteet
15.	suhtautuu myönteisesti siihen, että Ukraina on lisännyt toimia kantojensa yhdenmukaistamiseksi EU:n ja Maailman kauppajärjestön kanssa; kannustaa tiiviiseen koordinointiin EU:n kanssa kansainvälisissä kauppaneuvotteluissa;
16.	antaa tunnustusta turvallisuus- ja puolustusasioita koskevan yhteistyön lisääntymisestä Ukrainan sekä EU:n ja sen jäsenvaltioiden välillä, erityisesti Euroopan rauhanrahaston kautta;
VI. Sosioekonomiset uudistukset
17.	kannustaa Ukrainan hallitusta omaksumaan systeemisen lähestymistavan julkishallinnon uudistamiseen ja julkiseen varainhoitoon sekä varmistamaan yhdenmukaisuuden nykyisen etenemissuunnitelman kanssa;
18.	pitää myönteisenä Ukrainan taloudellisen turvallisuuden viraston ja sen varojen takaisinperintä- ja hallinnointiviraston uudistamisen onnistumista;
19.	kannustaa Ukrainaa etenemään edelleen kohti yhdentymistä EU:n sisämarkkinoihin; suosittelee, että se noudattaa kymmentä painopistettä, jotka esitellään EU:n ja Ukrainan pitkälle menevän ja laaja-alaisen vapaakauppa-alueen ensisijaisessa toimintasuunnitelmassa; suhtautuu myönteisesti Ukrainan liittymiseen EU:n kotimaanhintaisten verkkovierailujen alueeseen tammikuussa 2026;
20.	kehottaa jatkamaan toimia pääomanliikkeiden vapauttamiseksi muun muassa yhdenmukaistamalla ne yhtenäisestä euromaksualueesta annetun asetuksen[footnoteRef:2]1 kanssa ja vahvistamaan rahanpesun ja terrorismin rahoituksen torjuntaa; [2: 1 Euroopan parlamentin ja neuvoston asetus (EU) N:o 260/2012, annettu 14. maaliskuuta 2012, euromääräisiä tilisiirtoja ja suoraveloituksia koskevista teknisistä ja liiketoimintaa koskevista vaatimuksista sekä asetuksen (EY) N:o 924/2009 muuttamisesta (EUVL L 94, 30.3.2012, s. 22, ELI: http://data.europa.eu/eli/reg/2012/260/oj).] 

21.	antaa Ukrainalle tunnustusta sen tehokkaasta monitasoisesta hallinnosta; pitää myönteisenä edistymistä hallinnon hajauttamisessa EU:hun liittymistä koskevien vaatimusten mukaisesti; kehottaa toteuttamaan lisäuudistuksia paikallisen itsehallinnon vahvistamiseksi;
22.	kiittää Ukrainaa siitä, että se on täyttänyt 63 uudistusehtoa Ukraina-suunnitelmassa esitetyistä 68 uudistusehdosta, jotka oli alun perin tarkoitus panna täytäntöön sodan päättymisen jälkeen mutta jotka toteutettiin sota-aikana, mikä mahdollisti 26,8 miljardin euron maksamisen vuonna 2025; kehottaa jatkamaan täytäntöönpanotoimia asetuksen (EU) 2024/792[footnoteRef:3]2 mukaisesti ja erityisesti kannustamaan Ukrainaa mukautumaan julkisia hankintoja koskevaan EU:n lainsäädäntöön; [3: 2 Euroopan parlamentin ja neuvoston asetus (EU) 2024/792, annettu 29. helmikuuta 2024, Ukrainan tukivälineen perustamisesta (EUVL L, 2024/792, 29.2.2024, ELI: http://data.europa.eu/eli/reg/2024/792/oj).] 

VII. Energia ja kestävä kehitys
23.	panee tyytyväisenä merkille energia-alan uudistuksissa saavutetun merkittävän edistymisen ja sen, että Ukraina on ottanut Euroopan vihreän kehityksen ohjelman ja puhtaan teollisen kehityksen ohjelman tavoitteet omikseen; kiittää Ukrainaa siitä, että se on edistynyt hyvin kansallisen energia- ja ilmastosuunnitelmansa täytäntöönpanossa huolimatta siitä, että Venäjä on tuhonnut laajasti Ukrainan energiainfrastruktuuria;
°
°	°
24.	kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle, jäsenvaltioiden hallituksille ja parlamenteille sekä Ukrainan hallitukselle ja parlamentille.

<FootprintIntro></FootprintIntro>
Esittelijä ilmoittaa yksinomaisella vastuullaan, ettei hän ole sisällyttänyt mietintöönsä mitään tietoja pakollisesta avoimuusrekisteristä tehdyn toimielinten välisen sopimuksen[footnoteRef:4]1 soveltamisalaan kuuluvilta edunvalvojilta tai kolmansien maiden viranomaisten edustajilta, mukaan lukien niiden diplomaattiset edustustot ja suurlähetystöt, jotka olisi mainittava tässä liitteessä työjärjestyksen liitteessä I olevan 8 artiklan mukaisesti. [4: 1 Euroopan parlamentin, Euroopan unionin neuvoston ja Euroopan komission toimielinten välinen sopimus, tehty 20. toukokuuta 2021, pakollisesta avoimuusrekisteristä (EUVL L 207, 11.6.2021, s. 1, ELI: http://data.europa.eu/eli/agree_interinstit/2021/611/oj).] 

